《丹凤吟 寄怀陈述叔岭南》
清代·朱祖谋

俊赏霜花腴谱，韵起孤弦，秋蓬书客。兰荃盈抱，宜称赋情南国。

歌成鬓改，老怀慵问，度厄莺花，招人萝薜。自著閒身句里，未忍伤春，春去留泪沾臆。

却遣天涯怅望，暮云顿合无尽碧。袖底瑶华满，晦鸡鸣风雨，心素能惜。

沧洲期在，落月照梁颜色。蔓草王风，身世感、共低垂头白。

几时把臂，迎梦江路识。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。